Man sterf toe vragmotor bo-op motor beland‘n Foto van die toneel (Foto: ER24) ŉ Man is dood en vyf ander is ernstig beseer nadat ŉ vragmotor en twee voertuie in ŉ botsing op die N12-oos naby die R24-afrit betrokke was. Russell Meiring, ER24-woordvoerder, sê een van die voertuie wat in die botsing betrokke was, was onder die vragmotor vasgekeer nadat dié vragmotor omgeval het met die impak. Die man in dié voertuig het aan veelvuldige beserings beswyk. Vyf ander mense, met geringe tot middelmatige beserings, was in ŉ ander motor langs die vragmotor. Meiring sê die oorsaak van die ongeluk is nie bekend nie. Lede van die Suid-Afrikaanse Polisiediens was egter op die toneel om ondersoek in te stel. Verkeer in dié area vloei steeds nie, maar die pad sal na verwagting binnekort opgeruim wees.